Rudy Gobert
Rudy Gobert-Bourgarel (født d. 26. juni 1992) er en fransk professionel basketballspiller, som spiller for NBA-holdet Utah Jazz.

Gobert spiller som center, og anses som en af de bedste forsvarspillere i NBA. Han har vundet Defensive Player of the Year 3 gange i løbet af sin karriere.

Klubkarriere

Cholet Basketball 
Gobert begyndte sin karriere i hjemlandet hos Cholet Basketball. Gobert begyndte at spille på førsteholdet i løbet af 2010-11 sæsonen, og spillede hos Cholet frem til 2013.

Utah Jazz 
Gobert meldte sig til NBA draften i 2013. Før draften blev Goberts armlængde, fra fingerspids til fingerspids med udstrakte arme, målt til at være 236 cm, hvilke var det længste i NBA draftens historie. Den rekord blev dog slået et år senere af Walter Tavares. Gobert blev valgt af Denver Nuggets med det 27. valg, men han blev traded til Utah Jazz i løbet af aftenen.  

Efter at ikke have spillet meget i sin debutsæson, fik Gobert sit gennembrud i sin anden sæson, hvor han sluttede som tredjepladsen i Most Improved Player prisen.

Gobert fortsatte sin udvikling over de to næste sæsoner, og i 2017-18 sæsonen vandt Gobert Defensive Player of the Year for første gang i sin karriere, som den første Jazz spiller siden Mark Eaton i 1989. Han vandt i 2018-19 sæsonen Defensive Player of the Year for anden gang i streg, som kun den tiende spillere til at vinde prisen to gange.

2019-20 sæsonen blev dog ikke husket for Goberts spil, men i stedet for en episode, hvor at kort før at ligaen blev suspenderet på grund af Coronaviruspandemien, blev Gobert spurgt om pandemien til en pressekonference. For at lave sjov, og for at vise han ikke var bange for sygdommen, så rørte Gobert ved alle mikrofonerne til pressekonferencen. Det viste sig dog bare 2 dage efter, at Gobert som den første NBA-spiller blev testet positiv for COVID-19. Gobert undskyldte senere for episoden. Sæsonen havde dog et lyspunkt for Gobert, da han for første gang kom på All-Star holdet. Det lykkedes dog ikke Gobert at vinde Defensive Player of the Year for tredje gang i streg, da han sluttede på tredjepladsen, og prisen gik til Giannis Antetokounmpo.

I december 2020 skrev Gobert en ny kontrakt med Jazz, som på tidspunktet var den tredje største kontrakt i NBAs historie, og den største for en center nogensinde. Gobert kom igen på All-Star holdet for 2020-21 sæsonen, og efter sæsonen vandt Gobert sin tredje Defensive Player of the Year, som gør at han kun er den fjerde spiller nogensinde til at vundet prisen 3 eller flere gange.

Kilder

Eksterne henvisninger 
 
 Rudy Goberts side på NBA.com

Basketballspillere fra Frankrig
Basketballspillere fra Utah Jazz
Basketballspillere ved sommer-OL 2020 
Medaljevindere ved sommer-OL 2020 
Olympiske sølvmedaljevindere fra Frankrig